b'\n_START_ARTICLE_\nEetu Vaarama\n_START_PARAGRAPH_\nEdvard (Eetu) Vaarama, sukunimi aik. Hallongr\xc3\xa9n (12. kes\xc3\xa4kuuta 1878 Karttula \xe2\x80\x93 29. tammikuuta 1938 Kuopio) oli suomalainen oppikoulun lehtori ja rehtori ja kokoomuksen kansanedustaja._NEWLINE_Eetu Vaaraman vanhemmat olivat rahastonhoitaja, tukkiasioitsija Otto Hjalmar Hallongr\xc3\xa9n ja Susanna Angeliina Lyytik\xc3\xa4inen. H\xc3\xa4n p\xc3\xa4\xc3\xa4si ylioppilaaksi Jyv\xc3\xa4skyl\xc3\xa4n lyseosta 1898 ja valmistui Helsingin yliopistosta filosofian kandidaatiksi 1900 sek\xc3\xa4 suoritti kasvatusopin tutkinnon 1904. H\xc3\xa4nest\xc3\xa4 tuli filosofian maisteri 1923 ja h\xc3\xa4n suoritti teologisessa tiedekunnassa uskonnon lehtorin virkaan vaaditut arvosanat. _NEWLINE_Vaarama toimi sokeainkoulun opettajana Kuopiossa 1901\xe2\x80\x931902 ja Haminan yhteiskoulun historian, suomen kielen ja uskonnon opettajana 1903\xe2\x80\x931906. H\xc3\xa4n oli sitten Kuopion yhteiskoulun uskonnon opettajana ja koulun johtajana 1906\xe2\x80\x931927, Kuopion kauppakoulun pikakirjoituksen opettajana 1907-1926, Kuopion kaupunginvaltuuston sihteerin\xc3\xa4 1908\xe2\x80\x931910 sek\xc3\xa4 Savo-lehden p\xc3\xa4\xc3\xa4toimittajana 1918\xe2\x80\x931920. Viimeksi Vaarama oli Kuopion tytt\xc3\xb6koulussa uskonnon ja historian nuorempana lehtorina 1923\xe2\x80\x931928 ja Kuopion tytt\xc3\xb6lyseossa historian vanhempana lehtorina 1928\xe2\x80\x931938 sek\xc3\xa4 tytt\xc3\xb6lyseon rehtorina 1929\xe2\x80\x931938. _NEWLINE_Vaarama oli kansanedustajana 1933\xe2\x80\x931938 edustaen Kuopion l\xc3\xa4\xc3\xa4nin l\xc3\xa4ntist\xc3\xa4 vaalipiiri\xc3\xa4. Vaarama kuoli kesken edustajakautensa ja h\xc3\xa4nen seuraajakseen eduskuntaan tuli kokoomuksen Yrj\xc3\xb6 Hirvensalo. Vaarama oli presidentin valitsijamiehen\xc3\xa4 vuosien 1925, 1931 ja 1937 presidentinvaaleissa. H\xc3\xa4n oli my\xc3\xb6s Kuopion kaupunginvaltuuston puheenjohtajana sek\xc3\xa4 toimi muun muassa Suomen opiskelevan nuorison raittiusliiton keskustoimikunnan puheenjohtajana ja Kokoomuksen puoluevaltuuskunnan j\xc3\xa4senen\xc3\xa4._NEWLINE_Eetu Vaarama oli naimisissa vuodesta 1905 Martha Katarina Virtamon kanssa.'